Okresná prokuratúra Bratislava I 
Kvetná 13, 820 05 Bratislava 2

Sp. zn. : 4 Pv 53/15/1101	Bratislava I, 12.2.2015
EEČ : 2-8-56-2015

U Z N E S E N I E

Trestná vec:	obvinená XXXXX 
Trestný čin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
19.07.2005 v čase okolo 01.30 hodiny v Bratislave na Jedlíkovej ulici odcudzila poškodenému XXXXX mobilný telefón znaky Siemens M55 šedo oranžovej farby v priesvitnom puzdre a to tým spôsobom, že využila spánku poškodeného ležiaceho na zemi a predmetný mobilný telefón položený vedľa poškodeného mu odcudzila, čím spôsobila poškodenému XXXXX škodu výške  vo výške 92,61 € (2.790 Sk)

lebo trestné stíhanie je neprípustné, preto že je  trestné stíhanie premlčané,

Odôvodnenie:
Policajný orgán vtedajšieho Oddelenia  skráteného vyšetrovania XXXXX - XXXXX XXXXXznesením z 19.07.2005, číslo konania ORP-XXXXX podľa § 160 odsek 1 Trestného poriadku účinného v čase rozhodovania začal trestné stíhanie vo veci trestného činu krádeže podľa § 247 odsek 2 písmeno c) Trestného zákona účinného v čase spáchania skutku. Následne vo veci konajúci policajný orgán dňa 04.12.2005 postupom podľa ustanovenia § 163 odsek 1 Trestného poriadku účinného v čase rozhodovania vzniesol XXXXX obvinenie za vyššie citovaný trestný čin na tom skutkovom základe uvedenom vo výrokovej časti tohto uznesenia.

	V priebehu prípravného konania bolo zistené, že trestné stíhanie obvinenej XXXXX za vyššie uvedený trestný čin je premlčané.

	Dňa 10.02.2015 realizujúci poverený príslušník PZ predložil na tunajšiu prokuratúru návrh na zastavenie trestného stíhania podľa § 215 odsek 1 písmeno d) Trestného poriadku s poukazom na ustanovenie § 9 odsek 1 písmeno a) Trestného poriadku spolu s príslušným na vec sa vzťahujúcim spisovým materiálom, ktorý bol po preskúmaní dozorovým prokurátorom vyhodnotený ako dôvodný.

	Podľa ustanovenia § 16 odsek 1 Trestného zákona účinného v čase spáchania skutku sa trestnosť činu posudzuje podľa zákona účinného v čase, keď bol čin spáchaný, podľa neskoršieho zákona len vtedy, ak je to pre páchateľa priaznivejšie.

	Podľa ustanovenia § 247 odsek 2 písmeno c) Trestného zákona účinného v čase spáchania skutku sa trestného činu krádeže dopustí ten, kto si prisvojí cudziu vec tým, že sa jej zmocní a taký čin spácha na veci, ktorú má iný na sebe alebo pri sebe, potresce sa odňatím slobody až na dva roky alebo peňažným trestom, alebo prepadnutím veci.

	Podľa ustanovenia § 67 Trestného zákona účinného v čase spáchania skutku :

(1) Trestnosť činu zaniká uplynutím premlčacej doby, ktorá je
 
a) tridsať rokov, ak ide o trestný čin, za ktorý tento zákon v osobitnej časti dovoľuje uložiť výnimočný trest, 
b) dvadsať rokov, ak je horná hranica trestnej sadzby odňatia slobody najmenej desať rokov, 
c) desať rokov, ak je horná hranica trestnej sadzby odňatia slobody viac ako päť rokov,
d) päť rokov, ak je horná hranica trestnej sadzby odňatia slobody viac ako jeden rok,
e) tri roky pri ostatných trestných činoch.
 
	(2) Do premlčacej doby sa nezapočítava
a) doba, po ktorú nebolo možné páchateľa postaviť pred súd pre zákonnú prekážku, 
b) doba, po ktorú sa páchateľ zdržiaval v cudzine, 
c) skúšobná doba podmienečného zastavenia trestného stíhania
d) doba, po ktorú bolo dočasne odložené vznesenie obvinenia podľa § 162a Trestného poriadku,
e) doba, po ktorú bolo prerušené trestné stíhanie podľa § 173 odsek 2 Trestného poriadku.
 
	(3) Premlčanie trestného stíhania sa prerušuje
a) vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi policajného orgánu, vyšetrovateľa, prokurátora alebo súdu smerujúcimi k trestnému stíhaniu páchateľa, alebo
b) ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší.
 
	(4) Prerušením premlčania sa začína nová premlčacia doba.
	
	K dokonaniu vyššie uvedeného trestného činu došlo dňa 19.07.2005. Od tohto okamihu začala plynúť aj premlčacia doba. Za spáchanie uvedeného trestného činu Trestný zákon účinný v čase spáchania skutku stanovoval ako sankciu trest odňatia slobody až na dva roky z čoho vyplýva, že premlčacia doba v danom prípade je päťročná. K premlčaniu trestného stíhania by teda došlo uplynutím piatich rokov od dokonania trestného činu.

	V zmysle odseku 3 písmeno a) vyššie uvedeného zákonného ustanovenia však v danom prípade došlo k prerušeniu premlčania trestného stíhania a to úkonom vtedajšieho policajného orgánu Oddelenia skráteného vyšetrovania XXXXX - XXXXX vydaním uznesenia zo dňa 04.12.2005, ktorým podľa §163 odsek 1 Trestného poriadku účinného v čase rozhodovania vzniesol obvinenie XXXXX za uvedený trestný čin ako aj v zmysle odseku 3 písmeno b) vyššie popísaného zákonného ustanovenia, došlo k prerušeniu premlčania trestného stíhania, nakoľko XXXXX spáchala v premlčacej dobe nový trestný čin, na ktorý tento zákon ustanovuje trest rovnaký alebo prísnejší.

	Zo zadokumentovaného odpisu z registra trestov obvinenej a najmä zo zadokumentovaného trestného rozkazu Okresného súdu XXXXX XXXXX, právoplatným toho istého dňa, vyplýva, že obvinená XXXXX spáchala dňom 20.02.2009 resp. sa uvedeného dňa dopustila prečinu krádeže podľa § 212 odsek 2 písmeno f) Trestného zákona, za čo jej bol uložený podmienečný trest odňatia slobody.

	V zmysle ustanovenia § 212 odsek 2 písmeno f) Trestného zákona sa prečinu krádeže dopustí ten, kto si prisvojí cudziu vec tým, že sa jej zmocní a za obdobný čin bol v predchádzajúcich dvanástich mesiacoch postihnutý, potresce sa odňatím slobody až na dva roky. 

	V zmysle ustanovenia 67 odsek 4 Trestného zákona účinného v čase spáchania skutku prerušením premlčania začína nová premlčacia doba.

	S poukazom na horeuvedené, začala teda dňom 20.02.2009 plynúť nová premlčacia doba, pričom táto uplynula dňom 20.02.2014.

	Podľa ustanovenia § 215 odsek 1 písmeno d) Trestného poriadku prokurátor zastaví trestné stíhanie, ak je neprípustné podľa § 9 Trestného poriadku.

	Podľa ustanovenia § 9 odsek 1 písmeno a) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.

	Zhodnotiac všetky vyššie uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. V trestnom stíhaní sa však pokračuje, ak  obvinený vyhlási do troch dní odvtedy, čo mu bolo uznesenie o zastavení trestného stíhania oznámené, že na prejednaní veci trvá.

JUDr. Miriam Jakabovičová
prokurátorka